Predkladacia správa


Materiál „Návrh na poskytnutie investičnej pomoci pre Muehlbauer Technologies s.r.o., so sídlom Novozámocká 233, 949 05 Nitra“ sa na rokovanie vlády SR predkladá ako iniciatívny materiál.
Muehlbauer Technologies s.r.o., so sídlom Novozámocká 233, 949 05 Nitra,         IČO: 36 725 323, podala dňa  26. apríla 2012 na Ministerstvo hospodárstva SR podľa § 12 ods. 1 zákona č. 561/2007 Z. z. o investičnej pomoci a o zmene a doplnení niektorých zákonov v znení neskorších predpisov (ďalej len „zákon o investičnej pomoci“) žiadosť o poskytnutie investičnej pomoci na investičný zámer: „Rozšírenie závodu na vývoj a výrobu špecializovaných zariadení a ich komponentov určených na automatizované spracovanie a odosielanie platobných a iných elektronických kariet“ v lokalite Dolné Krškany, okres Nitra. 

Realizácia investičného zámeru vo výške 15 632 910 Eur je rozložená na obdobie rokov 2011 – 2014.

V priamej súvislosti s investičným zámerom sa vytvorí 126 priamych nových pracovných miest do konca roku 2014. Podrobnejšie informácie o investičnom zámere sú uvedené v materiáli. 


V súvislosti s plánovanou realizáciou investičného zámeru, spoločnosť Muehlbauer Technologies s.r.o. požaduje poskytnutie investičnej pomoci vo forme úľavy na dani z príjmu v nominálnej výške 3 908 228 Eur.  

Požadovaná investičná pomoc spĺňa definičné znaky investičnej pomoci, cieľom ktorej je rozšírenie závodu na vývoj a výrobu špecializovaných zariadení a ich komponentov určených na automatizované spracovanie a odosielanie platobných a iných elektronických kariet.


Z odborného posudku k investičnému zámeru, ktorý vypracovala Slovenská agentúra pre rozvoj investícií a obchodu vyplýva, že žiadateľ má predpoklad splniť všeobecné podmienky na poskytnutie investičnej pomoci podľa zákona o investičnej pomoci a osobitné podmienky podľa § 30a a 52k zákona č. 595/2003 Z. z. o dani z príjmov v znení neskorších predpisov.

Predkladaný materiál má nepriamy vplyv na štátny rozpočet a verejné financie a pozitívny vplyv na zamestnanosť v regióne. 

Materiál bol predmetom riadneho medzirezortného pripomienkového konania. Všetky pripomienky sú zapracované v materiáli a na rokovanie vlády SR sa predkladá bez rozporov.

